Vaaleassa teekupissa käytettyjä teelehtiä, joista on muodostunut kuvioita.Teelehdet ovat muodostaneet kuvioita kuppiin.**Tasseografia** eli **tasseomantia** on ennustusmenetelmä, jossa ennustaminen tapahtuu käytetyistä teelehdistä, kahvinpuruista tai viinin pohjasakasta muodostuneita kuvioita tulkitsemalla. Kahvinpuruista ennustaminen on erityisesti turkkilainen ja kreikkalainen perinne, sillä Turkissa ja Kreikassa on ollut tapana jättää purut kuppiin juomisen ajaksi. Tasseografia perustuu siihen oletukseen, että juojan henkinen, fyysinen ja tunteellinen olotila vaikuttavat purujen muodostamiin kuvioihin. Kuvioilla on eri merkityksiä, jotka kertovat, mitä juojan nykyisyydessä ja tulevaisuudessa saattaa tapahtua. Perinteisesti ihmisiä on kiinnostanut lukea puruista etenkin talouteen ja rakkauteen liittyviä ennustuksia, mutta niistä voi lukea ennustuksia muihinkin teemoihin liittyviin kysymyksiin.

Populaarikulttuurissa tasseografiaa ovat käsitelleet esimerkiksi romaani *Harry Potter ja Azkabanin vanki* ja sen pohjalta kuvattu elokuva.

Historia
--------

Pöydän ääressä kaksi henkilöä tuijottaa dramaattisesti teekuppiin, jota toinen heistä pitelee ilmassa ja osoittaa sen sisälle.Tasseografiaa esittävä teos vuodelta 1842.
Tasseografia sai alkunsa Kiinassa, ja se on tuhansia vuosia vanha menetelmä. Turkin alueella kahvinpurujen lukeminen tunnettiin jo 1500-luvulla: kerrotaan, että ottomaanipalatsien haaremien jalkavaimot keksivät lukea toisilleen ennustuksia kahvinpuruista. Euroopan alempien säätyjen keskuudessa teelehdistä ennustaminen sai alkunsa 1600-luvulla, kun teelehdet rantautuivat Eurooppaan ensimmäisen kerran. Teelehdistä ennustaminen oli turvallisempi menetelmä kuin moni muu tuohon aikaan käytössä ollut ennustusmenetelmä. Ainakin Isossa-Britanniassa viktoriaanisena aikana teenlehtien lukeminen tuli erityisen suosituksi, sillä samaan aikaan muodissa olivat okkultismi ja itseanalyysi. 1800-luvulla keramiikkatehtaat alkoivat valmistaa myös teelehtien lukemiseen tarkoitettuja teekuppeja ja -asetteja, joihin oli maalattu kuvioita lehtien lukemisen avuksi. Kupin ja asetin mukana myytiin ohjekirjoja kuvioiden tulkintaa varten, ja naiset saattoivat pitää teekutsuja, joiden aikana he lukivat teelehtiä. Ainakin Isossa-Britanniassa teelehtien lukemiseen liittyvä tieto levisikin etenkin suvun naisten keskuudessa. Vuoden 1908 jälkeen teelehtien lukeminen menetti suosiotaan, kun teepussit keksittiin.

Menettely
---------

Kuppi ja asetti, joissa maalattuja kuvioita. Keskellä asettia on kolmiapila ja reunoilla sektoreittain horoskoopit piirroshahmoina. Kupin pohjalla kuusisakarainen tähti ja yläreunoissa symboleita.Teelehtien lukemiseen tarkoitettu kuppi ja asetti.
Sekä teelehtien että kahvinpurujen lukemiseen on monia menetelmiä, mutta niissä on usein varsin samat vaiheet. Henkilö, joka haluaa ennustuksen, juo kahvin tai teen. Hän jättää kupin pohjalle noin tee- tai ruokalusikallisen verran puruja tai vettä. Ennustaja saattaa pyöräyttää kuppia kolmesti niin, että purut vaihtavat paikkoja kupissa. Sen jälkeen ennustaja joko laittaa asetin kupin päälle tai kääntää kupin asetin päälle.

Ainakin Turkissa asetin pohjan päälle on perinteisesti ollut tapana laittaa myös metallikolikko tai -sormus. Ennustuksen haluava henkilö saattaa myös pitää kämmeniään kupin pohjan päällä ja ajatella samalla kysymystä, jonka haluaa teenlehdiltä kysyä. Kuppi käännetään ympäri noin minuutin päästä tai sen jälkeen, kun henkilö on pohtinut kysymystä tarpeeksi, ja ennustaja alkaa tulkita puruja.

Tulkinta
--------

Sekä teenlehtien että kahvinpurujen tulkinta perustuu siihen, että ennustaja etsii puruista kuvioita ja antaa niille merkityksiä. Myös kuvioiden sijainnilla, värillä, purukerroksen paksuudella ja purujen peittämällä pinta-alalla on tulkinnan kannalta merkitystä. Kuvioille on olemassa ennaltamäärättyjä merkityksiä, joista on olemassa listauksia. Eri kuvioiden katsotaan myös olevan yhteydessä toisiinsa siten, että viereiset kuviot liittyvät samaan tapahtumaan tai antavat lisätietoa toisistaan.

Ennustaja saattaa jakaa kupin mielessään joko puoliksi, jolloin toinen puoli on negatiivinen ja toinen positiivinen: negatiivisen puolen kuvioita ei tapahdu ja positiivisen puolen kuviot tapahtuvat. Kuppi voidaan myös jakaa kolmeen osaan alhaalta ylöspäin, jolloin pohja kuvastaa kaukaista tulevaisuutta, keskiosa lähitulevaisuutta ja reuna nykyisyyttä. Mitä lähempänä kahvaa kuviot ovat, sitä läheisemmin ne liittyvät henkilöön, jolle ennustus tehdään.

Lähteet
-------

1. ↑  Tasseomantia -setti Magiapuoti.  Arkistoitu 5.9.2022. Viitattu 5.9.2022. *tarvitaan parempi lähde*
2. 1 2 3  The Symbols of Tasseography That You Should Know *The Spruce Eats*. Viitattu 5.9.2022. (englanniksi)
3. 1 2  For Centuries, People Have Searched For Answers In The Bottom Of A Tea Cup *NPR*.  1.9.2015. Viitattu 5.9.2022. (englanniksi)
4. 1 2 3  Why Do Greeks Try to See Their Fortune in a Coffee Cup? *GreekReporter.com*.  5.7.2022. Viitattu 5.9.2022. (englanniksi)
5. 1 2  Turkish Coffee Fortune Telling: How Does It Work? *Coffee Affection*.  30.8.2021. Viitattu 5.9.2022. (englanniksi)
6. 1 2 3 4  Turkish Coffee Fortune-Telling – Meaning of Figures and Symbols *turkishvibe.com*.  4.3.2022. Viitattu 5.9.2022. (englanniksi)
7. 1 2 3 4  How to Tell Your Friends' Fortunes by Reading Tea Leaves *Allure*.  7.5.2018. Viitattu 5.9.2022. (englanniksi)
8. ↑  Reading coffee grounds — General sediment interpretation *Turkish Style Coffee*. Viitattu 5.9.2022. (englanniksi)
9. ↑  Reading Tea Leaves *Tea USA*. Viitattu 5.9.2022. (englanniksi)